《和敬岩韵迓其归》
宋代·王柏

生涯鱼上竿，世事鼠入角。
民膏既煎熬，民髓复椎剥。
上下急交征，绝口政与学。
孔明痛桓灵，厥德修罔觉。
自古辱与疎，其机在一数。
归来有嘉士，尚可理商榷。
嘉言一寸胶，救彼千丈濁。
精义有入神，端可鼻端斲。
赵孟自贵贱，玉女皆天渥。
如彼角斯磋，如彼玉斯琢。
不患公不浅，所患志不恪。
秋阳日以暴，江汉日以濯。
真积而力久，自见所立卓。
庭前梅粲粲，梅下石确确。
云飞川咏间，俯仰自不恶。
独立万物表，谁能伍龊龊。
雨露懋萧艾，霜风妒荃药。
天意孰云远，鉴此归意确。
寄言顺应人，大公一以廓。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。